หุ้นเอเชียเปิดบวก หลัง IMF เพิ่มคาดการณ์ศก.โลกปี 64 สู่ 5.5% รับวัคซีนโควิด
หุ้นเอเชียเปิดบวก หลัง IMF เพิ่มคาดการณ์ศก.โลกปี 64 สู่ 5.5% รับวัคซีนโควิด
หุ้นเอเชียเปิดบวก หลัง IMF เพิ่มคาดการณ์ศก.โลกปี 64 สู่ 5.5% รับวัคซีนโควิด
27 ม.ค. 2564

ตลาดหุ้นเอเชียปรับตัวเพิ่มขึ้นในเช้าวันนี้ โดยได้แรงหนุนหลังจากที่กองทุนการเงินระหว่างประเทศ (IMF) เปิดเผยรายงานแนวโน้มเศรษฐกิจโลก (WEO) โดยคาดการณ์ว่าเศรษฐกิจโลกหดตัว 3.5% ในปี 2563 ซึ่งดีกว่าตัวเลขคาดการณ์ในเดือนต.ค.ปีที่แล้วที่ระบุว่าเศรษฐกิจโลกอาจหดตัว 4.4%
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,665.34 จุด เพิ่มขึ้น 119.16 จุด, +0.42%, ดัชนี HSI ตลาดหุ้นฮ่องกงเปิดวันนี้ที่ 29,556.58 จุด เพิ่มขึ้น 165.32 จุด, +0.56% ส่วนดัชนี SSE Composite ตลาดหุ้นจีนเปิดวันนี้ที่ 3,567.55 จุด ลดลง 1.88 จุด, -0.05%
นอกจากนี้ IMF ยังปรับเพิ่มตัวเลขคาดการณ์การขยายตัวของเศรษฐกิจโลกในปี 2564 สู่ระดับ 5.5% ซึ่งสูงกว่าที่คาดการณ์ก่อนหน้านี้ว่าอาจจะขยายตัว 5.2% และคาดการณ์ว่าเศรษฐกิจโลกจะขยายตัว 4.2% ในปี 2565
ทั้งนี้ IMF ระบุว่า การอนุมัติวัคซีนต้านโรคโควิด-19 จำนวนมากขึ้น และการฉีดวัคซีนในวงกว้างในประเทศต่างๆ ในเดือนธ.ค.ปีที่แล้ว ได้ช่วยหนุนความหวังที่จะเห็นการยุติการแพร่ระบาดของไวรัสโควิด-19 ขณะที่การออกมาตรการกระตุ้นเศรษฐกิจจากสหรัฐ ญี่ปุ่น และประเทศเศรษฐกิจขนาดใหญ่ ก็ได้เป็นปัจจัยหนุนเศรษฐกิจโลกด้วย
อย่างไรก็ดี IMF เตือนว่าเศรษฐกิจโลกยังคงเผชิญความไม่แน่นอน ท่ามกลางการแพร่ระบาดรอบใหม่ และการกลายพันธุ์ของไวรัสโควิด-19 ซึ่งแพร่ระบาดได้เร็วขึ้น
 
 